VSRS Sodba IV Ips 12/2024
Sodna praksa Vrhovnega sodišča, 2024-11-13

Barbara Zobec (preds.), mag. Andreja Sedej Grčar (poroč.), Mitja Kozamernik

prenehanje veljavnosti vozniškega dovoljenja - izrek kazenskih točk - pravna podlaga za izdajo sklepa - odpadla pravna podlaga - odprava oziroma sprememba plačilnega naloga

Z izdajo sklepov okrajnega sodišča, s katerima je to spremenilo plačilna naloga prometne policijske postaje, je odpadla pravna podlaga za izrek prenehanja veljavnosti vozniškega dovoljenja. Ker je sodišče oba plačilna naloga odpravilo in spremenilo na način, da stranske sankcije kazenskih točk ni izreklo, kršitelj kot "voznik začetnik" posledično ni mogel doseči oziroma preseči predpisanega števila sedem kazenskih točk v cestnem prometu. Takšni odločbi ne moreta predstavljati zakonite pravne podlage za izdajo obravnavanega sklepa.

Zahtevi za varstvo zakonitosti se ugodi in se pravnomočen sklep Okrajnega sodišča v Kranju EPVD 35/2024 z dne 20. 3. 2024 razveljavi.

1. Okrajno sodišče v Kranju je storilcu A. A. na podlagi tretjega in četrtega odstavka 22. člena, 202.č člena in četrtega odstavka 214. člena Zakona o prekrških (v nadaljevanju ZP-1) s sklepom EPVD 35/2024 z dne 20. 3. 2024 po uradni dolžnosti izreklo prenehanje veljavnosti vozniškega dovoljenja za vse kategorije motornih vozil, ki so bile vpisane v vozniško dovoljenje na dan 18. 9. 2023. Odločilo je tudi, da mora storilec plačati sodno takso v višini 30,00 EUR v roku 30 dni po pravnomočnosti sklepa.

2. Zoper pravnomočen sklep vlaga zahtevo za varstvo zakonitosti vrhovna državna tožilka Irena Kuzma zaradi kršitve tretjega in četrtega odstavka 22. člena ZP-1. Predlaga, da Vrhovno sodišče zahtevi za varstvo zakonitosti ugodi in izpodbijan sklep razveljavi.

3. Zahteva za varstvo zakonitosti je bila vročena v odgovor storilcu, ki se o njej ni izjavil.

4. V obravnavni zadevi je Okrajno sodišče v Kranju s sklepom EPVD 35/2024 z dne 20. 3. 2024 na podlagi obvestila Ministrstva za pravosodje RS ... z dne 12. 2. 2024, storilcu izreklo prenehanje veljavnosti vozniškega dovoljenja z dnem 19. 8. 2023. Svojo odločitev je oprlo na vsebino plačilnih nalogov Postaje prometne policije Kranj, št. PN ... z dne 24. 9. 2023 in št. PN ... z dne 26. 1. 2024, s katerima je bilo storilcu kot vozniku motornega vozila "kategorije A" izrečena stranska sankcija - po prvem plačilnem nalogu tri in po drugem plačilnem nalogu pet - skupno osem kazenskih točk.

5. Iz podatkov spisa je razvidno, da sta bila plačilna naloga naknadno spremenjena; plačilni nalog št. PN ... z dne 24. 9. 2023 s sklepom Okrajnega sodišča v Kranju ZSV 147/2024 z dne 14. 5. 2024 in plačilni nalog št. PN ... z dne 26. 2. 2024 s sklepom Okrajnega sodišča v Kranju ZSV 145/2024 z dne 15. 5. 2024. Okrajno sodišče v Kranju je v obeh primerih v bistvenem odločilo, da se plačilna naloga spremenita tako, da se kazenske točke kot stranska sankcija storilcu ne izrečejo.

6. Vložnica svojo temeljno argumentacijo v zahtevi za varstvo zakonitosti utemeljeno gradi na tezi, da je z izdajo sklepov Okrajnega sodišča v Kranju, s katerima je to spremenilo plačilna naloga Prometne policijske postaje Kranj, pravna podlaga za izrek prenehanja veljavnosti vozniškega dovoljenja odpadla. Ker je sodišče oba plačilna naloga odpravilo in spremenilo na način, da stranske sankcije kazenskih točk ni izreklo, kršitelj kot "voznik začetnik" posledično ni mogel doseči oziroma preseči predpisanega števila sedem kazenskih točk v cestnem prometu (26. člen Zakona o pravilih cestnega prometa, v nadaljevanju ZPrCP). Odločbi, ki sta predstavljali pravno podlago za izdajo sklepa o prenehanju veljavnosti vozniškega dovoljenja, sta bili torej odpravljeni, nato pa v bistvenih delih za to odločitev tudi spremenjeni. Kot takšni na podlagi 202.č člena ZP-1 ne moreta predstavljati zakonite pravne podlage za izdajo obravnavanega sklepa.

7. Po obrazloženem je Vrhovno sodišče zahtevi za varstvo zakonitosti vrhovne državne tožilke na podlagi prvega odstavka 426. člena ZKP v zvezi s 171. členom ZP-1 ugodilo in sklep Okrajnega sodišča v Kranju EPVD 35/2024 z dne 20. 3. 2024 razveljavilo.

Primerjaj z odločbami Vrhovnega sodišča IV Ips 24/2012 z dne 20. 3. 2012, IV Ips 4/2015 z dne 20. 1. 2015, IV Ips 23/2017 z dne 21. 3. 2017.

Zakon o prekrških (2003) - ZP-1  - člen 202č

Zakon o pravilih cestnega prometa (2010) - ZPrCP  - člen 26

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.